
Zsidó szimbólumok és azok előfordulása, elterjedtsége a miskolci izraelita temetőkben

Kulcsszavak: hagyomány; örökség; közösség; vallási jelleg; liturgia
Dolgozatomban be fogok mutatni egyes zsidó szimbólumokat, majd ismertetem, melyek és milyen gyakorisággal találhatóak meg Miskolc izraelita temetőiben (avasi, hejőcsabai, Róna utcai). A téma azért fontos, mivel a miskolci izraelita temetőkben megjelenő szimbólumokról egyedül Kunt Gergely tesz említést egy tanulmányában, ami csak a Róna utcai temetőről szól, viszont ott sincs számszerűsítve minden adat. Tehát jelenleg semmiféle adat vagy dokumentáció nem létezik a szimbólumokról. Azonban a sírkövek állapota az idő múlásával rohamosan és folyamatosan romlik, így a szimbólumok is eltűnnek róluk. Ezáltal olyan dolgok vesznek el, melyek fontos információkkal szolgálhatnak a miskolci izraelita közösségekről. A temetőkben megjelenő szimbólumok felmérése, az adott sírjelek dokumentálása és az adatok összesítése, számszerűsítése mind az én munkám volt.
Kutatásomban az avasi temetőnél a mintavételes módszert használtam, azaz a temetőben kijelöltem több kisebb területet - melyekben valószínűsíthetőleg megtalálhatóak különféle szimbólumok-, azokat megvizsgáltam, és eredményeiket összesítettem. Természetesen így nem lehet teljesen pontos képet kapni, azonban egy általános konklúzió levonható. A hejőcsabai és a Róna utcai temetők esetében teljes feltárást végeztem, azaz az összes fellelhető sírjelet megvizsgáltam. Minden sírkőről, amin megjelent egy szimbólum, fényképet készítettem. Segítségemre volt a kutatásban Ráckövesi Péter - aki a miskolci Chevra Kadisha vezetője -, akivel interjút is készítettem, így az ő ismeretei segítettek abban, hogy a kutatás pontosabb lehessen.
 



